  Анжелика Тихонова корреспондент Удмуртиысь биатлонистка Ульяна Кайшева «Ижевская винтовка» 50-тӥ ӵошатсконъёсын 15 иськеме нимаз бызьылонын вормисе потӥз. Со сярысь ӵошатсконъёсысь ивортодэтъя «Удмуртия» агентстволэн корреспондентэз ивортэ. Ульяна Кайшева кык мишенез йӧттытэк дистанциез 44 минут 57 секунд ӵоже ортчиз. Солы 59 секунд келяса, кыкетӥ луиз Тюмень улосвылысь Виктория Сливко. Со но кык мишенез ӧз ворса. Бронза медалез Новосибирск но Кемерово улосвылъёс понна бызьылӥсь Евгения Павлова утӥз. Со озьы ик мишене кык пол ӧз йӧты но Ульяна Кайшевалэсь 1 минут 4 секундлы кылиз. Ӵошатскон Росси чемпионат улсын ортчиз Пермь улосвыл понна бызьылӥсь Удмуртиысь Валерия Васнецова но Анна Кунаева верамъя 16-тӥ но 30-тӥ инты басьтӥзы.  Ӵошатсконъёсысь меӵак возьматон «Мынам Удмуртие» телерадиокомпания нуиз. Пусъём, Удмуртилэн командаез понна нылъёс пӧлын Ульяна Кайшева гинэ бызьылэ. Пиослэн люкам командаязы - Ильназ Мухамедзянов, Александр Поварницын, Дмитрий Шамаев, Максим Макаров, Владимир Семаков, Виктор Плицев но Евгений Шамеев. Воргоронъёслэн ӵошатсконъёссы 13 часэ 30 минутэ кутскозы.  «Ижевская винтовка» ӵошатсконъёс 26-29 толсуре ортчозы, учкыны мылкыд карисьёс понна генерал Демидов нимо огъетэ дунтэк автобусъёс ветло.  Тегъёс: Спорт Ижкар Биатлон Удмуртия УльянаКайшева Ижевскаявинтовка  